kardosdrur/scandi-wiki huggingface dataset:
Dalgaarden

Dalgaarden ligger på Dalgaardsvej 8 i Gadevang udenfor Hillerød.

Gården nedbrændte og blev genopført i 1945. I 1970 blev den tredje længe bygget til og i 1995 blev denne længe ombygget fra swimmingpool til værelser. 
Gribskovvænget er opstået på Dalgårdens jorde og består af 45 husstande, hvor de fleste huse er opført under udstykningen i starten af 70'erne.

Bygninger, konstruktioner og anlæg i Hillerød Kommune
Gårde i Danmark
Gadevang

Gadevang er en by i Nordsjælland med  i Nødebo Sogn i Hillerød Kommune og delvist omkranset af Gribskov. Byen tilhører Region Hovedstaden.

Skovbyen Gadevang 
Gadevangs historie går mere end 220 år tilbage. Dengang var Gadevang et lille samfund i et enestående naturområde med bakker og moser og med frit udsyn over de åbne marker, hvor køer og heste græssede. 

Det menes at Gadevang var vang for Frederiksborgstutteriet efter kongelig forordning. Beboet af vangemænd, hjælpere og heste. Vangene blev nedlagt til fordel for mere systematisk dyrkning af fæstelodderne. Fra begyndelsen af 1900-tallet begyndte udviklingen i Gadevang at tage fart og steg støt i takt med beboelsen.

Helt frem til 1930'erne var der ikke sket de store forandringer, men derefter begyndte Gadevang langsomt at ændre karakter. Forandringen slog fuldstændig igennem i 1960 -70 med de omfattende udstykninger, der betød at landsbyen blev et parcelhusområde. Udbygningen er nu næsten fuldstændig, dog sker der med mellemrum stadig udstykninger af de resterende store grunde. Det er helt i tråd med Hillerød Kommunes ønsker om den fremtidige udvikling, idet byrådet med Kommuneplan 2001 vedtog en strategi, der skulle optimere udnyttelsen af den eksisterende infrastruktur.
 
I dag er det et af de mest eftertragtede områder nær Hillerød. Det er især det bakkede landskab kombineret med den smukke natur, der får mange til at flytte til Gadevang.

Ekstern henvisning 
 Gadevangs hjemmeside

Kilder 

 Lokalhistorisk Arkiv i Hillerød, Biblioteket i Christiansgade

Byer i Hillerød Kommune
Sophie Amalie Lindenov

Sophie Amalie Lindenov (4. juli 1649 på Kalundborg Slot – 4. august 1688) var en dansk godsejer.

Hun var datter af rigsråd Hans Lindenov (død 1659) og Kirsten Munks datter Elisabeth Augusta. 

Efter først at have været forlovet med Just Høg giftede hun sig i 1674 med Claus Daa til Krengerup, Vedtoftegård og Dåsborg, hvem hun i 1678 lod myrde. 

Et kvart år efter døde hendes eneste barn, og hun, der nu var fri for alle bånd som enke med store jordegodser, hengav sig til sine lidenskaber. De fynske ejendomme solgte hun 1679 og henvendte nu sin opmærksomhed på at forøge Dåsborgs gods, i hvilken henseende hendes bestræbelser i høj grad lykkedes, især efter at hun 1681 havde fået gård og gods ophøjet til Baroniet Lindenborg på betingelse af ikke at gifte sig igen og mod at indsætte kongesønnen Christian Gyldenløve til friherskabets arving. Fra nu af imødekom kongen hendes ønsker om udvidelser på alle mulige måder. Men det ryggesløse liv, hun førte, varede ikke mange år. 

I 1688 blev hun syg og led så forfærdelig, at hun, der, for at søge lægehjælp måtte føres til Ålborg, ikke kunne tåle at køre, men måtte føres på et mellem 4 heste udspændt lagen; men selv denne bevægelse var hende så smertefuld, at hun bestandig måtte skrige, hvorfor en øredøvende musik ledsagede toget. I Ålborg døde hun 4. august, efter sagnet, der lader hende føde adskillige børn efter hendes mands død; før sin død bekendte hun mordet på Claus Då. Hendes genfærd siges at færdes på Lindenborg.

Anetavle

Kilder 
 Dansk biografisk leksikon

Sophie Amalie
Danskere i 1600-tallet

Mordere fra Danmark
Personer fra Kalundborg
Personer i Dansk Biografisk Leksikon
Frankie Goes to Hollywood

Frankie Goes to Hollywood var en af de mest kontroversielle og kommercielt succesrige britiske New Wave-grupper i begyndelsen af 1980'erne. Gruppen, der blev dannet i Liverpool, havde sangeren Holly Johnson som frontfigur tillige med Paul Rutherford (kor), Peter Gill (trommer), Mark O'Toole (bas) og Brian Nash (guitar).

Gruppen blev meget omtalt, da BBC forbød, at gruppens debutsingle "Relax" blev spillet på deres radiokanaler. Det skete, mens singlen lå nummer seks på hitlisterne. Singlen endte med at ligge nummer ét fem uger i træk i 1984 og blev den syvendebedst sælgende single i Storbritannien nogensinde (pr. maj 2006). Med opfølgersinglerne "Two Tribes" og "The Power Of Love" blev Frankie Goes to Hollywood den anden gruppe i Storbritanniens hitlistehistorie, der nåede topplaceringen med deres første tre singler (den første gruppe, der opnåede det, var Gerry and the Pacemakers i 1964).

Diskografi

Albums

Studiealbum 
 Welcome to the Pleasuredome (1984)
 Liverpool (1986)

Opsamlingsalbum 
 Bang! (Japanese import) (1985)
 Bang!... The Greatest Hits of Frankie Goes to Hollywood (1993)
 Reload! Frankie: The Whole 12 Inches (1994)
 Maximum Joy (2000)
 The Club Mixes 2000 (2000)
 Twelve Inches (2001)
 Rage Hard: The Sonic Collection (2003)
 Return to the Pleasuredome (boxset, Japan only) (2009)
 Frankie Say Greatest  (2009)
 Sexmix  (2012)
 Frankie said (Best-of)  (2012)
 Frankie said (Best-of) (Deluxe Edition // CD+DVD)  (2014)
 Inside the Pleasuredome (Vinyl CD + Cassingle) (2015)

Eksterne henvisninger 

Musikgrupper fra England
Philippe Noiret

Philippe Noiret (1. oktober 1930 – 23. november 2006) var en fransk skuespiller, der især er kendt for sin medvirken i over 100 film, blandt andet Mine aftener i Paradis, Det store ædegilde og Postbudet.

Han har vundet to César-priser for bedste mandlige skuespiller.

Udvalgt filmografi 
 Gigi (1948)
 Zazie dans le métro (1960)
 Med krydsede klinger (1960)
 Livet på slottet (1966)
 Generalernes nat (1967)
 Topaz (1969)
 Attentatet (1972)
 Det store ædegilde (1973)
 En mand søger hævn (1975)
 Ramt i hjertet (1977)
 Tre brødre (1981)
 Strisser på skråplan (1985)
 Mine aftener i Paradis (1988)
 D'Artagnans datter (1994)
 Postbudet (1994)
 Strisser på skråplan 3 (2003)
 ''Père et fils (2003)

Eksterne henvisninger 
 

 
 

Skuespillere fra Frankrig
Cesar for bedste mandlige hovedrolle
Det hyperkomplekse samfund

Det hyperkomplekse samfund er en sociologisk tese om eller diagnostik af informationssamfundet som et samfund, der i langt højere grad end tidligere er præget af kompleksitet. Tesen om det hyperkomplekse samfund er formuleret af professor ved Syddansk Universitet Lars Qvortrup i bogen Det hyperkomplekse samfund (1998), og den er blandt andet inspireret af den tyske sociolog Niklas Luhmann.

Hyperkompleksitet 

Kompleksitet i rum forstår vi som altings tilgængelighed i ét punkt, og i tid som altings nærvær i ét øjeblik. Hyperkompleksitet forstår vi som 2. ordens kompleksitet, og det hyperkomplekse samfund som et samfund, hvor kompleksiteten er øget eksponentielt. Hyperkompleksiteten indebærer, at vi ikke kan overskue samfundet fra et enkelt observationspunkt. Samfundet må iagttages fra flere forskellige punkter med hver deres iagttagelseskode. En stor del af disse iagttagelser må foretages af andre og kræver derfor også andre iagttagelseskoder. (Lars Qvortrup, 1998).

På det ontologiske plan forstår vi det hyperkomplekse samfund som den dramatiske intensivering af den samfundsmæssige kompleksitet, som udspringer af den stigende funktionelle differentiering af institutionelle ordener inden for rammerne af stadigt mere globaliserede samfund. Dette indebærer et samfund, hvor interdependenskæderne er forlænget, så de enkelte aktører i stigende grad bliver afhængige af andre for at nå deres mål; hvor det ikke længere nytter at sætte sig mål og søge dem realiseret uafhængigt af andre aktører; hvor der ikke kan overskues fra noget enkelt observationspunkt; hvor de traditionelle hierarkiske styringskapaciteter ikke længere er tilstrækkelige.

På det genealogiske plan indebærer det hyperkomplekse samfund historien om, at troen på en ufejlbarlig gud er afløst af troen på et fejlbarligt menneske, og at den menneskelige rationalitet dermed kan sættes under tvivl. Troen på menneskets ubegrænsede rationalitet afløses af indsigten i menneskets begrænsede rationalitet, og dybest set skabes en accept af, at der ikke længere kan udpeges ét privilegeret perspektiv, hvorfra verden kan beskrives: Dermed afløses antropocentrisme af polycentrisme, og det monocentriske samfund afløses af et mange-centreret eller ikke-centreret samfund. Dette stemmer overens med Émile Durkheims betragtninger om at opgive det antropocentriske postulat, selvom det mishager mennesket at give afkald på den ubegrænsede magt, som det så længe har tildelt sig selv.

Noter 

Hyperkomplekse samfund
Litteratur i 1998
Sociologisk litteratur
Ten Thousand Fists

Ten Thousand Fists er det tredje album fra heavy metal-bandet Disturbed, udgivet d. 20. december 2005, tre år og tre dage efter deres forige album Believe. Det blev deres andet album der strøg direkte ind på førstepladsen på Billboard 200-hitlisten. Albummet blev tildelt platin d. 6. januar 2006.

Numre 
 "Ten Thousand Fists" – 3:33
 "Just Stop" – 3:46
 "Guarded" – 3:22
 "Deify" – 4:18
 "Stricken" – 4:07
 "I'm Alive" – 4:42
 "Sons of Plunder" – 3:50
 "Overburdened" – 5:59
 "Decadence" – 3:27
 "Forgiven" – 4:15
 "Land of Confusion" – 4:50
 "Sacred Lie" – 3:08
 "Pain Redefined" – 4:06
 "Avarice" – 2:56

Singler 
 "Guarded"
 "Stricken"
 "Just Stop"
 "Land of Confusion" – En coversang af Genesis' (1986). Musikvideoen er en tegnefilm og animeret af Todd McFarlane

Metalalbum
Album fra 2005
Disturbed-album
Pierre Amine Gemayel

Pierre Amine Gemayel (født 24. september 1972, død 21. november 2006) var libanesisk politiker fra partiet Kataeb og industriminister, da han blev myrdet.

Pierre Gemayel stammer fra en familie, der har dybe rødder i libanesisk politik. Hans far var præsident Amine Gemayel, hans onkel Bashir Gemayel var valgt (men ikke tiltrådt) som præsident, og hans farfar Pierre Gemayel var Kataebs grundlægger.

Pierre Gemayel var jurist med studier i Beirut og Paris og praktiserede i starten som advokat i Beirut. Han blev i 2000 indvalgt i parlamentet, hvor han gjorde sig til talsmand mod den syriske besættelse og indflydelse i Libanon. I 2005 blev han industriminister.

Han døde ved et attentat, hvor der blev åbnet ild mod hans bil, efter at den var blevet påkørt. Fra det libanesiske parlament er der kommet beskyldninger om syrisk indblanding i Gemayels død, men den syriske regering benægter dette.

Eksterne henvisninger 

Politikere fra Libanon
Personer dræbt i attentat
Aremark

Aremark er en kommune i Viken fylke i Norge. Den grænser til Sverige i øst. Ellers omgives den af de norske kommunene Marker i nord, Rakkestad i vest og Halden i syd.

Haldenvassdraget strækker sig gennem kommunen. Det er omkring 600 hytter i kommunen.

Folkeetymologien kobler navnet til den ene af to søstre, Ida og Ara, som boede i hver sin bygd i grænseskovene. Formentlig stammer navnet fra sammenkoblingen af navnet på søen Are og Mark som betyder skov.

Eksterne henvisninger 

Kommuner i Viken
Kommuner i Østfold
Askim

Askim er en tidligere  kommune i det tidligere Østfold fylke i Norge, som ved kommunalreformen i Norge blev lagt sammen med Hobøl, Eidsberg, Spydeberg og Trøgstad kommuner til den nye kommune  i det nye Indre Østfold i det ligeledes nye  Viken fylke. 

Den tidligere kommune grænsede i vest og nord til Spydeberg, i øst til Trøgstad og Eidsberg og i syd til Skiptvet.

Askim fik bystatus i 1996 og er kendt for sin høje andel indvandrere, sit udmærkede bibliotek og aktive kulturhus. Badelandet Østfoldbadet befinder sig centralt i byen. Kulturfestivalen Kraftfestivalen samler hvert år i august måned deltagere fra fjern og nær.

Etymologi 
Navnet Askim er sat sammen af trænavnet ask og ordet heim – hjem. Askim

Kilder og henvisninger 

Tidligere kommuner i Norge
Indre Østfold

Byer i Norge
Kommuner i Østfold
Lystrup Kobbel

Lystrup Kobbel er en gammel indhegning i Lystrup Skov ved Lystrup nordøst for Slangerup.

I Lystrup Skov ses en del gamle jorddiger og volde. En nord-sydgående vold i den østlige del af skoven er resterne af den gamle indhegning omkring det såkaldte Lystrup Kobbel. Området har tjent græsningsformål af en lidt anden art end kreaturgræsning. Her tog man høslæt til rytterheste efter indretningen af det såkaldte Frederiksborgske Rytterdistrikt omkring 1720. Et samtidigt kort over distriktet viser tydeligt Lystrup Kobbel og Slangerup Hestehave, der lå nær ved Favrholm syd for Hillerød. Nærmeste rytterdistrikter var Uvelse og Gørløse.

Naturområder i Danmark
Hillerød Kommunes geografi
Johnny Petersen

Johnny Petersen (født 27. november 1947) er en dansk fodboldtræner, der pt. ikke er træner i nogen klub. Som spiller spillede han for AB, St. Pauli i Tyskland og B.93.

Trænerkarriere 
Efter at have trænet bl.a. AB og B.93 kom han til Frem, som han trænede med stor succes. Han blev dog fyret, da klubben foretrak Ole Mørk. I 2002 blev han træner i Herfølge Boldklub og i 2004 for FC Nordsjælland. Ingen af stederne fik han dog forlænget sin kontrakt.

I foråret 2007 var han overgangstræner i AB mellem Christian Andersen, der forlod posten i utide, og Flemming Christensen, der tiltrådte posten som cheftræner 1. juli 2007.

Referencer

Eksterne henvisninger 

Fodboldspillere fra Danmark
Fodboldspillere fra Akademisk Boldklub
Fodboldspillere fra FC St. Pauli
Fodboldspillere fra B.93
Fodboldtrænere fra Danmark
Fodboldtrænere fra Ballerup IF
Fodboldtrænere fra Hellerup IK
Fodboldtrænere fra Brønshøj Boldklub
Fodboldtrænere fra Helsingør Idrætsforening
Fodboldtrænere fra B.93
Fodboldtrænere for Akademisk Boldklub
Fodboldtrænere fra Boldklubben Frem
Fodboldtrænere fra Herfølge Boldklub
Fodboldtrænere fra FC Nordsjælland
Caliga

Caliga (latin; flertal caligae) er solide militærsandaler, som blev brugt af romerske legionærer og hjælpetropper.

Sandalerne var lavet af læder og snøret til over anklen. Sålen blev forstærket med jernnagler, der gav bedre holdbarhed, fodfæste og muligjorde, at soldaten kunne sparke fjenden.

Se også 
 Caligula, 'lille sandal' – legionærernes kælenavn til den fremtidige kejser, der voksede op i militærlejre.

Eksterne henvisninger 
 An Actual Ancient Gallo-Roman Caliga Caliga udstillet på det franske nationalmuseum ved Paris. (Engelsk)

Romerrigets militær
Sandaler
Scooter (flertydig)

Scooter har flere betydninger:

 Scooter – en knallert/motorcykel-type
 Scooter (band) – et tysk band
Undallslund Skov

Undallslund er en plantage nordvest for Viborg ejet af Viborg Kommune. Den blev etableret i 1852 og således en del år før Hedeselskabet blev stiftet og påbegyndte den store beplantning af de jyske heder. Den er opkaldt efter fængselsinspektør, kaptajn Laurids Christian von Undall, som stillede fanger fra Viborg Tugt- og Forbedringshus til rådighed for arbejdet. Plantagen hænger sammen med Skrikes og Neckelmanns plantager. Det samlede areal af de tre plantager er 365 hektar, hvoraf Undallslund udgør 215 hektar.

Den vestlige del af plantagen har tidligere været et militært område uden adgang for publikum. Der er nu fri adgang til hele området. Her findes fortsat 20 bunkers, som oprindeligt blev opført af værnemagten under 2. verdenskrig. Forsvarets leje af området ophørte 2013, og området er dermed gået tilbage til ejeren, Viborg Kommune, hvorefter alle anlæg, som er bygget efter indgåelsen af lejemålet i 1947, er blevet fjernet. Kun de 20 bunkers er bevarede. Af disse er to fortsat tilgængelige, mens indgangene er kastet til med jord for de 18 øvrige.

Under retsopgøret efter besættelsen blev 16 danske dødsdomme i perioden 8. oktober 1946 til 12. juli 1949 eksekveret ved skydning på det militære areal i plantagen. Henrettelserne fandt sted i en pansergrav, som var blevet udvidet og indrettet til formålet. Efter den sidste henrettelse blev pansergraven dækket til og alle spor slettet, således, at stedet nu kun kan findes af stedkendte.

De andre blev henrettet i Henrettelsesskuret på Bådsmandsstrædes Kaserne.

Henrettet i Undallslund Skov  

Franz Erik Toft 
Walther Heldtberg
Albert Johannes Dahl
Kristian Egede Lundholm
Erik Laurits Larsen
Børge Thorkild Jensen
Hans Kristian Kristensen
Aksel Godfred Nielsen

Peter Karl Brinkmand
Johannes Rasmussen
Hans Erik Munch
Poul Michael Hansen
Niels Riis
Aksel Jørgensen
Hans Julius
Arne Pedersen

Se også 
 Dødsstraf i Danmark

Referencer 

Skove i Viborg Kommune
Viborg
Privatskove i Danmark
Lokaliteter i Danmark i 2. verdenskrig
Rasmus Kern

Rasmus Kern (født 28. november 1968) er en dansk guitarist fra bandet Magtens Korridorer. Udover guitar spiller han også mundharpe og tangenter i bandet. Han arbejder til dagligt i socialpsykiatrien i Hvidovre Kommune.

Eksterne henvisninger 

 

Guitarister fra Danmark
Magtens Korridorer
FON

FON eller Lafonera eller Fonera er grundlagt af Martin Varsavsky . Investorerne tæller bl.a. Google og Skype og senest TW og BT.

FON er et af mange initiativer til at dele hjemme- og firmainternetforbindelser trådløst. For en bruger, der har gjort sin egen internetforbindelse delbar via en FON hotspot, giver det gratis adgang til alle andre brugeres FON-delte trådløse datanet rundt om i verden.

Februar 2007 var FON blevet Danmark største hotspot-udbyder.

Link til den engelske beskrivelse – som bl.a. indeholder en liste over Internetudbydere, der tillader hhv. forbyder deres kunder at opstille en FON enhed. Tele2 forbyder ikke deling af forbindelse via FON.

Firmaet bag systemet har en dansk weblog.

Kilder/referencer

Eksterne henvisninger 

 5. oktober 2007, computerworld: Telekæmpe i tæt samarbejde med WiFi-rebellen Fon Citat: "...BT [tidligere kendt som British Telecom] har skudt penge i Fon som en del af aftalen, og selskabet træder dermed ind i Fon's investorkreds, der også omfatter Google..."
 Martin Vasavsky on FON

Trådløse datanet
Richard W. Hamming

Richard Wesley Hamming (født 11. februar 1915 i Chicago, død 7. januar 1998) var en amerikansk matematiker, der er kendt for konstruktion af fejl-korrigerende koder og digitale filtre.

Han fik en bachelorgrad fra Chicagos Universitet i 1937, en mastergrad fra Nebraskas Universitet i 1938 og en ph.d.-grad fra Illinois' Universitet i 1942. I slutningen af 2. verdenskrig kom han til at arbejde i Manhattan-projektet ved Los Alamos hvor han vedligeholdt computere der blev brugt i forbindelse med konstruktionen af atombomben. Efter at Manhattan-projektet sluttede fik han i 1946 arbejde ved Bell Telephone Laboratories i New Jersey hvor han kom til at arbejde i en gruppe ("Young Turks") sammen med Claude E. Shannon, Donald P. Ling og Brockway McMillan. Der udviklede han fejl-korrigerende koder ("Hamming-kode"), og indenfor digitale filtre er hans navn tilknyttet en funktion kaldet Hamming-vindue.

Hans sidste job var ved Naval Postgraduate School i Monterey, Californien.

Henvisning 
 Tekla S. Perry, "Richard W. Hamming", IEEE Spectrum, 30(5):80+, maj 1993.

Matematikere fra USA
Personer fra Chicago
Amerikanere i 1900-tallet
Grøn anole

Grøn anole, kaldes også for amerikansk kamæleon, er den eneste anole der forekommer naturligt i det sydøstlige USA. Det faktum at begge køn har en klar grøn farve og hannerne har en rød strubesæk gør artsbestemmelsen enkel, men nogle hanner har lyserøde, hvide eller grønne strubesække, og begge køn kan skifte farve. Den grønne anole var tidligere almindelig i haver og på andre levesteder, men bestandene er gået kraftigt tilbage.

Øgler
Mette Walther

Mette Walther (født 31. marts 1966) er en dansk forfatter. Hun har bl.a. skrevet bogen Elmo og de mange intelligenser (Kroghs Forlag 2006), der handler om De mange intelligenser, efter Howard Gardner's teori.

Se også 
 Intelligens

Faglitterære forfattere fra Danmark
Dansksprogede forfattere fra Danmark
Skøjtebane

En skøjtebane er et areal med vand som er frosset ned til under 0° C. Man er derfor nødt til at anvende skøjter for at navigere rundt på banen. Skøjter og skøjtebaner bliver brugt mange steder og til mange sportsgrene.

Sportsgrene hvor man bruger skøjter 

 Ishockey
 Kunstskøjteløb
 Skøjteløb
 Bandy
 Rinkbandy
 Ringette
 Fritidsskøjtning
Raise Your Voice

Raise Your Voice er en amerikansk dramafilm, som blev udgivet i 2004. Den blev instrueret af Sean McNamara, og har Hilary Duff, Oliver James, David Keith og Dana Davis i hovedrollerne. 
Filmen handler om den 16 årige pige Terri (Hilary Duff), der har en fantastisk stemme. Hun drømmer om at komme på landets bedste musikskole i LA. Og få udviklet sin stemme der. Men det er hendes far i mod, da han mener hun er for ung.
Hendes bror, mor og tante vil gerne have hun skal på musikskole i Los Angeles. Men inden hun kommer på musikskolen, sker der en tragisk ting for hende og hendes familie, og chancen for at komme på musikskolen bliver formindsket. Men med lidt snyd sker det. Men det er ikke lige så let altid at passe ind... Terri får sig nogle gode venner, og en oplevelse for livet, men hvor længe kan hun leve på en løgn?

Eksterne Henvisninger 

Amerikanske film fra 2004
Ungdomsfilm fra USA
Dramafilm fra USA
Engelsksprogede film
Washingtons flag

Washingtons flag består af en grøn flagdug hvorpå delstatens segl er placeret. Flaget blev vedtaget 7. juni 1923, og har senere gennemgået flere specificeringer, sidste gang 19. april 1967. 

Delstaten Washingtons segl viser et billede af præsident George Washington, USAs første præsident, og den, der har givet delstaten sit navn, inden i en gul cirkel. På cirkelen står skriften "the seal of the state of Washington" sammen med årstallet "1889". Årstallet henviser til, at Washington blev USA's 42. delstat 11. november 1889. 

Delstaten Washingtons flag er det eneste delstatsflag i USA med grøn farve i dugen. Farven er en reference til delstatens kælenavn "den eviggrønne stat". Flaget er også det eneste amerikanske delstatsflag, der viser et billede af en af landets præsidenter. 

Tanken om et eget flag kom op i 1914 gennem den patriotiske organisation Daughters of the American Revolution. Grønne flag med billeder af præsident Washington var derefter i uofficiel brug frem til 7. juni 1923, da flaget blev officielt vedtaget. Senere ændringer har bestået i nærmere beskrivelser af flagets detaljer.

Litteratur 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970

Eksterne henvisninger 
 Washington Secretary of State – State Flag
 Flags of the World: Washington 

USA's delstatsflag
Washington (delstat)
Anders Olufsen Gyldenstjerne

Anders Olufsen Gyldenstjerne (Hack) til Palsgård (død 16. oktober 1534), dansk adelsmand.

Han var søn af Oluf Pedersen Gyldenstjerne til Estvadgård og Anne Rosenkrantz til Palsgård, der igen var en datter af Ludvig Nielsen Rosenkrantz og Kirsten Hack. 

Han skriver sig også til Palsgård, og det er vel grunden til, at både han og hans bror Erik Olufsen Gyldenstjerne bar deres mormors slægtnavn Hack, indtil de efter en forordning af 1526 om faste tilnavne for adelen antog navnet Gyldenstjerne. 

Han nævnes allerede i Christian 2.'s tid som forstander for Hundslund Kloster i Vendsyssel. I 1527 forlenedes han desuden af Frederik 1. med degnedømmet i Roskilde, det første prælatur ved Roskilde Domkirke, og måtte ved den lejlighed forpligte sig til ikke at søge bekræftelse herfor hos paven, men kun hos kongen. 

I grevefejdens tid sluttede han sig til Christian 3., uagtet han derved blev frataget degnedømmet i Roskilde, og da Skipper Clement hærgede Vendsyssel, blev Hundslund Kloster forlenet til en bonde. 

I et interessant brev til sin bror Erik skildrer han forholdene i Vendsyssel på denne tid og opfordrer ham ivrigt til at slutte sig til Christian 3. uden at tage hensyn til de tab, han derved led. 10 Dage senere faldt han selv 16. oktober 1534 i Slaget ved Svenstrup mod Skipper Clement.

Kilder 
 Dansk biografisk leksikon

Danskere i 1600-tallet
Anders Olufsen